b"\n_START_ARTICLE_\nTurboh\xc3\xa8lice\n_START_PARAGRAPH_\nEl tipus de motor anomenat turboh\xc3\xa8lice o turboh\xc3\xa8lix (en angl\xc3\xa8s:  turboprop) t\xc3\xa9 muntada davant del reactor una h\xc3\xa8lice propulsada per una segona turbina, anomenada turbina lliure, o per etapes addicionals de la turbina que mou el compressor (tipus eix fix). _NEWLINE_Al voltant d'un 90% de l'energia dels gasos expandits s'absorbeix a la part de la turbina que mou l'h\xc3\xa8lice i el 10% restant s'utilitza per accelerar el raig de gasos d'escapament. Aix\xc3\xb2 fa que el raig nom\xc3\xa9s suposi una petita part de l'empenta total. _NEWLINE_La turboh\xc3\xa8lice m\xc3\xa9s potent del m\xc3\xb3n \xc3\xa9s el Kuznetsov NK-12MA que produeix 15.000 hp. Nom\xc3\xa9s les turboh\xc3\xa8lices Progress D-27 i Europrop TP400, m\xc3\xa9s recents, se li acosten. _NEWLINE_El Pratt & Whitney Canada PT6 \xc3\xa9s un dels motors d'aviaci\xc3\xb3 turboh\xc3\xa8lice m\xc3\xa9s utilitzats de la hist\xc3\xb2ria. amb una producci\xc3\xb3 que va arribar als 36.000 motors, nom\xc3\xa9s de la versi\xc3\xb3 PT6A, l'any 2001."